Yeroon kun yeroo sirni mootummaa H/Sillaasee itti kufee fi ilaalchi syaasaa fi diinagdee biyyatti bu’uuraan itti jijjiirame dha. Sochiin invastimentii jajjabeessu kan bara sirna bittaa Mootummaa H/Sillaasee ture dudduubatti yeroo itti deebi’e dha jechuun ni danda’ama. Keessumattuu, invastimentii abbootii qabeenyaa dhuunfaatiin jalqabamanii turan sababa jijjiirama siyaasaa fi diinagdee biyyatiitti gaggeeffameen akka bu’uuran rinciccee hafu yeroo itti taasisame dha. Sirni bittaa mootummaa dargii bara 1967 tti taayitaa mootummaa erga qabatee booda ilaalcha siyaasaa sooshaalizimii biyyattiitti akka diriiru taasisuun ga’ee lammiiwwan biyyatti dhuunfadhaan guddina diinagdee biyyattii keessatti taasisan akka laafuu fi duubatti deebi’u taasiseera. Mootummmaan Dargii ilaalcha siyaasaa sooshaalizimii biyyattiitti erga labsee booda guddinni diinagdee fi siyaasa biyyatti qajeeltoowwan yaada bu’uuraa sooshaalizimii qofaan akka gaggeeffamu taasiseera. Akkaataa qajeeltoowwan yaada bu’uuraa ilaalcha siyaasaa sooshaalizimitiin dhaabileen dhuunfaa gara qabeenya mootummaatti akka jijjiiraman taasiseera. Qabeenya dhuunfaa gara mootummaatti jijjiiruudhaaf yeroo jalqabaatiif ka’umaa kan ta’e labsii lakk 26/1971 yammuu ta’u seensa labsichaa irratti akka ibsametti guddina diinagdee biyyattitiif ykn tajaajilota murteessaa ta’an hawaasaaf kennuuf sababa jedhuun qabeenyawwan jiran hundi gara abbaa qabeenyummaa mootummaatti akka jijjiiraman tumame jira. Bu’uuruma labsii kanaatiin dhaabbileen dhuunfaa dhibba tokkoo ol ta’an gara mootummaatti akka jijjiiraman taasifamaniiru. 